Teisipäeval ütles staabiülemate ühendkomitee juht kindral Mark Milley, et toetab USA sõdurite alalist kohalolu Ida-Euroopas asuvates baasides. Sõdurid ise hakkaksid siin teenima roteeruvalt, ütles Milley esindajatekoja relvajõudude komisjonile.
Baaside ehitus- ja ülalpidamiskulud peaksid katma majutavad riigid. „Usun, et paljud meie liitlased, eriti Balti riigid või Poola või Rumeenia on vägagi valmis alaliste baaside rajamiseks,” ütles Milley. „Nad ehitavad need valmis ja maksvad nende eest.”
Eelmisel nädalal relvajõudude komisjoniga konsulteerinud USA Euroopa-vägede ülemjuhataja kindral Tod Wolters kutsus samuti üles NATO idatiiba tugevdama, sealhulgas alalise maa- ja õhuvägede kohalolekuga. Ka Wolters nentis, et ettepanekul on tugev toetus „Tallinnast Sofiani”.